Вътьо Раковски
Сътворението на света

chitanka.info

Хайде да си играем

на сътворяване на светове.

Ето глината. Ето водата.

Ето те теб. Ето ме мене.

Искаш ли?

Аз ще сътворя един свят за тебе.

Ти ще сътвориш един свят за мене.

Аз ще сътворя уханието на косите ти.

Ти ще сътвориш…

Знаеш ли,

хайде да не сътворяваме

сътворените вече неща,

а от сътвореното да сътворим

една прегръдка,

каквато не е имало досега,

една любов,

каквато вековете не познават

(Или поне нека си мислим така!).

Малко от тебе. Малко от мене.

Едно твое подобие.

Едно мое подобие.

Един свят,

който ще дойде след нас да създава

други хубави светове.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.